Сыт хуэдэ Iэмалри къигъэсэбэпырт
Владикавказ и Iэтащхьэу щыта Дзантиев Сергей, арыншами, дуней псом къыщалъыхъуэрт сом мелуан 30 зэрыIэщIэкIуэдам къыхэкIыу. Иджы абы хуэгъэзауэ зэуэ аргуэру уголовнэ IуэхуитI къызэIуахащ, хьэгъэщагъэ зэрызэрихьамкIэ ягъэкъуаншэу.
Осетие Ищхъэрэ — Аланием щыIэ МВД-м зэрыщыжаIамкIэ, 2009 гъэм и щэкIуэгъуэм псэуалъэ зыбжанэ къыIэщIигъэкIащ ухуакIуэ компанем и Iэтащхьэм: къалэ унафэщIым къигъэгугъат щэн-къэщэхуным теухуа зэгурыIуэныгъэм Iэ зэрытридзэу сом мелуаних абы иритыну. АрщхьэкIэ иужьрейм зы кIэпIейкIи Iэрыхьакъым.
— Апхуэдэу Дзантиевым игъэзэщIакъым нэгъуэщI компанием и пащхьэм ахъшэ и лъэныкъуэкIэ пщэрылъ зыщищIыжахэр икIи абы хэщIыныгъэу сом мелуан 12 иритащ, — щыжаIащ къэрал кIуэцI IуэхухэмкIэ министерствэм.
Фигу къэдгъэкIыжынщи, Владикавказ и администрацэм и щIы комитетым и унафэщIымрэ и бухгалтер нэхъыщхьэмрэ и гъусэу илъэс зыбжанэ ипэкIэ сом мелуанищкIэ ящащ «Осетия» санаторэм къегъэщIылIа щIы Iыхьэр, мазих нэхъ дэмыкIыу ар къащэхужащ бюджет ахъшэм къыхэкI сом мелуан 30-кIэ. Абы щыгъуэми, щIы-пIэм зыри иращIыхьакъым.
ЩIыдгъужынщ Владикавказ и Iэтащхьэу щытам Дон Iус Ростов зэрызыщигъэпщкIур полицейхэм къызэращIар. АрщхьэкIэ яубыдыну щыкIуам Дзантиевыр абы щыIэжтэкъым: къулыкъущIэр къэралым икIат.
Беляевэ Алёнэ.
«Комсомольская правда»
